BTS ร่วมรณรงค์ “Bangkok Car Free Day 2018”
BTS ร่วมรณรงค์ "Bangkok Car Free Day 2018" ในวันเสาร์ที่ 22 กันยายน 2561 ตั้งแต่เวลา 06.00 – 18.00 น. ณ ลานด้านหน้าศูนย์เซ็นทรัลเวิล์ด
25 ก.ย. 2561

นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) ผู้ให้บริการรถไฟฟ้าบีทีเอส ในเครือ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยว่า เนื่องในวันที่ 22 กันยายน ของทุกปี เป็นวัน Car Free Day ซึ่งทั่วโลกร่วมกันรณรงค์หยุดการใช้รถยนต์ส่วนบุคคล และหันมาใช้ระบบขนส่งมวลชนสาธารณะ
โดยในปีนี้รถไฟฟ้าบีทีเอส ร่วมกับสำนักการจราจรและขนส่ง กรุงเทพมหานคร จัดกิจกรรม “Bangkok Car Free Day 2018” ภายใต้คำขวัญ ‘เดินทางร่วมกัน วันพาหนะส่วนรวม’ ในวันเสาร์ที่ 22 กันยายน 2561 ตั้งแต่เวลา 06.00 – 18.00 น. ณ ลานด้านหน้าศูนย์เซ็นทรัลเวิล์ด เพื่อรณรงค์ส่งเสริมให้ประชาชนเกิดความตื่นตัว และตระหนักถึงความสำคัญในการลดการใช้รถยนต์ส่วนบุคคล และหันมาใช้ระบบขนส่งมวลชนสาธารณะ เพื่อให้กรุงเทพมหานครเป็นเมืองที่น่าอยู่ในอนาคต
ทั้งนี้ บริษัทฯ ได้ร่วมสนับสนุนกิจกรรม “Bangkok Car Free Day 2018” โดยจะยกเว้นค่าโดยสารให้แก่ผู้ที่เดินทางด้วยจักรยานฟรีทุกสถานี รวมทั้งส่วนต่อขยายสายสุขุมวิทและส่วนต่อขยายสาย สีลม โดย จักรยานพับได้สามารถเข้าระบบฟรี ได้ตั้งแต่เวลา 06.00 – 18.00 น. ส่วนจักรยานพับไม่ได้เข้าระบบฟรี เฉพาะ เวลา 06.00 – 09.00 น. ติดต่อขอรับคูปองได้ที่ห้องจำหน่ายตั๋วโดยสารทุกสถานี